

# ประกาศอธิบดีกรมสรรพากร

# เกี่ยวกับภาษีเงินได้ (ฉบับที่ 306)

เรื่อง กำหนดหลักเกณฑ์ วิธีการ และเงื่อนไข เพื่อการลดอัตราภาษีเงินได้

สำหรับเงินได้ที่ได้รับตามสัญญาจ้างแรงงานของผู้บริหาร ผู้เชี่ยวชาญ หรือนักวิจัย

จากการเป็นลูกจ้างในบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมาย

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

อาศัยอำนาจตามความในมาตรา 6 แห่งพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ 641) พ.ศ. 2560 อธิบดีกรมสรรพากรกำหนดหลักเกณฑ์ วิธีการ และเงื่อนไขเพื่อการลดอัตราภาษีเงินได้สำหรับเงินได้ที่ได้รับเนื่องจากการจ้างแรงงานของบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมาย ดังต่อไปนี้

ข้อ 1 ผู้มีเงินได้ที่เป็นผู้บริหาร ผู้เชี่ยวชาญ หรือนักวิจัยที่ปฏิบัติงานเป็นลูกจ้าง เนื่องจากการจ้างแรงงานของบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมายซึ่งมีสถานประกอบกิจการตั้งอยู่ในพื้นที่จังหวัดฉะเชิงเทรา จังหวัดชลบุรี และจังหวัดระยองตามสัญญาจ้างแรงงาน จะได้รับสิทธิลดอัตราภาษีเงินได้ตามมาตรา 4 แห่งพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร (ฉบับที่ 641) พ.ศ. 2560 ต้องมีคุณสมบัติดังต่อไปนี้

1. กรณีเป็นผู้บริหาร

(ก) มีประสบการณ์การทำงานในต่างประเทศในตำแหน่งระดับผู้จัดการฝ่ายหรือเทียบเท่าขึ้นไป และต้องทำงานหรือเคยทำงานในต่างประเทศในทุกตำแหน่งระดับรวมกันตั้งแต่ 10 ปีขึ้นไป หรือ

(ข) มีประสบการณ์การทำงานในต่างประเทศในตำแหน่งระดับผู้จัดการฝ่ายหรือเทียบเท่าขึ้นไปตั้งแต่ 3 ปีขึ้นไป และต้องทำงานหรือเคยทำงานในต่างประเทศในทุกตำแหน่งระดับรวมกับตำแหน่งระดับผู้จัดการฝ่ายหรือเทียบเท่าขึ้นไปมาแล้วรวมกันตั้งแต่ 5 ปีขึ้นไป

(2) กรณีเป็นผู้เชี่ยวชาญ

(ก) ต้องสำเร็จการศึกษาระดับปริญญาตรีหรือเทียบเท่าขึ้นไป

(ข) ต้องปฏิบัติงานตามสัญญาจ้างแรงงานของบริษัทหรือห้างหุ้นส่วนนิติบุคคล  
ที่ประกอบกิจการอุตสาหกรรมเป้าหมายในด้านที่เกี่ยวข้องกับหรือเป็นประโยชน์แก่อุตสาหกรรมเป้าหมายนั้นด้านใดด้านหนึ่งหรือหลายด้าน

/ (ค) ต้อง ...

(ค) ต้องมีประสบการณ์การทำงานในต่างประเทศในด้านที่เกี่ยวข้องกับอุตสาหกรรมเป้าหมายหรือเป็นประโยชน์แก่การนำมาปฏิบัติงานในอุตสาหกรรมเป้าหมายของบริษัทหรือห้างหุ้นส่วนนิติบุคคลนั้น ดังนี้

1) กรณีสำเร็จการศึกษาระดับปริญญาตรี ต้องทำงานหรือเคยทำงานในด้านดังกล่าวมาแล้วไม่น้อยกว่า ๑๐ ปี หรือ

2) กรณีสำเร็จการศึกษาระดับปริญญาโทขึ้นไป ต้องทำงานหรือเคยทำงานในด้านดังกล่าวมาแล้วไม่น้อยกว่า ๘ ปี

(3) กรณีเป็นนักวิจัย

(ก) ต้องสำเร็จการศึกษาระดับปริญญาเอก

(ข) ปฏิบัติงานวิจัยและพัฒนาตามสัญญาจ้างแรงงานของบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมายในด้านที่เกี่ยวข้องกับอุตสาหกรรมเป้าหมายหรือเป็นประโยชน์ในการนำมาวิจัยและพัฒนาแก่อุตสาหกรรมเป้าหมายด้านใดด้านหนึ่งหรือหลายด้าน

(ค) ต้องมีประสบการณ์ในการทำงานวิจัยและพัฒนาในต่างประเทศในเรื่องที่เกี่ยวข้องกับอุตสาหกรรมเป้าหมายหรือเป็นประโยชน์ในการนำมาวิจัยและพัฒนาแก่อุตสาหกรรมเป้าหมายของบริษัทหรือห้างหุ้นส่วนนิติบุคคลนั้น โดยต้องทำงานวิจัยและพัฒนาในบริษัทหรือห้างหุ้นส่วนนิติบุคคล สถาบันอุดมศึกษา สถาบันวิจัย หรือหน่วยงานอื่นของรัฐหรือเอกชนในต่างประเทศ ดังนี้

1) ประสบการณ์ในการทำงานวิจัยและพัฒนาดังกล่าว ตั้งแต่ 3 ปี แต่ไม่ถึง 5 ปี และมีผลงานวิจัยและพัฒนาที่ได้รับรางวัลระดับนานาชาติ หรือได้รับการตีพิมพ์ในวารสารวิชาการที่เป็นที่ยอมรับระดับนานาชาติของสำนักงานคณะกรรมการการอุดมศึกษาหรือสำนักงานกองทุนสนับสนุนการวิจัย หรือได้รับการจดทะเบียนทรัพย์สินทางปัญญาในประเทศไทยหรือในต่างประเทศในนามของตน หรือในนามของบริษัทหรือห้างหุ้นส่วนนิติบุคคล หรือสถาบันอุดมศึกษา หรือสถาบันวิจัย หรือหน่วยงานอื่นของรัฐหรือเอกชนที่ตนทำงานอยู่ หรือในนามของผู้ว่าจ้างอื่น หรือ

2) ประสบการณ์ในการทำงานวิจัยและพัฒนาดังกล่าว ไม่น้อยกว่า 5 ปี

“ข้อ 2 ผู้มีเงินได้ตามข้อ 1 จะต้องมีเงินได้ซึ่งเป็นเงินได้พึงประเมินตามมาตรา 40 (1) แห่งประมวลรัษฎากร จากการปฏิบัติงานตามสัญญาจ้างแรงงานกับบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมาย ซึ่งได้รับสิทธิและประโยชน์ตามประกาศคณะกรรมการส่งเสริมการลงทุน ที่ 4/2560  
เรื่อง มาตรการส่งเสริมการลงทุนในพื้นที่ระเบียงเศรษฐกิจพิเศษภาคตะวันออก ลงวันที่ 16 มีนาคม 2560  
หรือประกาศคณะกรรมการส่งเสริมการลงทุน ที่ 6/2561 เรื่อง มาตรการส่งเสริมการลงทุนในพื้นที่เขตพัฒนา  
พิเศษภาคตะวันออก (EEC) ลงวันที่ 3 สิงหาคม พ.ศ. 2561 ดังนี้

(1) กรณีผู้มีเงินได้มีเงินได้จากการปฏิบัติงานในกิจการอุตสาหกรรมเป้าหมายเท่านั้น  
จะต้องมีเงินได้ดังกล่าว ไม่น้อยกว่า 200,000 บาทต่อเดือน

/ (2) กรณี ...

(2) กรณีผู้มีเงินได้มีเงินได้จากการปฏิบัติงานในกิจการอุตสาหกรรมเป้าหมายและกิจการอื่น จะต้องกำหนดในสัญญาจ้างแรงงานอย่างชัดเจนเกี่ยวกับเงินได้ในส่วนที่ปฏิบัติงานในกิจการอุตสาหกรรมเป้าหมาย ซึ่งต้องมีจำนวนไม่น้อยกว่า 200,000 บาทต่อเดือน โดยจะได้รับสิทธิลดอัตราภาษีเงินได้  
ตามมาตรา 4 แห่งพระราชกฤษฎีกาออกตามความในประมวลรัษฎากร ว่าด้วยการลดอัตรารัษฎากร  
(ฉบับที่ 641) พ.ศ. 2560 เฉพาะเงินได้จากการปฏิบัติงานในกิจการอุตสาหกรรมเป้าหมายตามสัญญา  
จ้างแรงงานเท่านั้น”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ 335) ประกาศ ณ วันที่  
11 กุมภาพันธ์ พ.ศ.2562)*

ข้อ 3 ให้บริษัทหรือห้างหุ้นส่วนนิติบุคคลซึ่งเป็นนายจ้างของผู้มีเงินได้ตาม 1. แจ้งชื่อผู้มีเงินได้ที่เป็นลูกจ้างซึ่งจะใช้สิทธิลดอัตราภาษีเงินได้ซึ่งมีข้อความอย่างน้อยตามแบบที่แนบท้ายประกาศนี้ พร้อมเอกสารประกอบด้วยสื่อบันทึกในระบบคอมพิวเตอร์หรือด้วยข้อมูลอิเล็กทรอนิกส์อื่นต่ออธิบดีกรมสรรพากรผ่านสรรพากรพื้นที่ที่สถานประกอบกิจการตั้งอยู่

ประกาศ ณ วันที่ 6 กันยายน พ.ศ. 2560

ประสงค์ พูนธเนศ

(นายประสงค์ พูนธเนศ)

อธิบดีกรมสรรพากร